b'\n_START_ARTICLE_\nLovro Vogrin\n_START_SECTION_\n\xc5\xbdivljenje\n_START_PARAGRAPH_\nOsnovno \xc5\xa1olo je obiskoval pri Sv. Trojici, gimnazijo pa v Mariboru. V Gradcu je leta 1831 odli\xc4\x8dno kon\xc4\x8dal dvoletni licej, in leta 1835 teolo\xc5\xa1ko fakulteto. V letih 1835\xe2\x88\x921838 je bil kaplan v Mariboru, nato se je vrnil v Gradec in bil imenovan za adjunkta in podravnatelja na bogoslovnem semeni\xc5\xa1\xc4\x8du, vmes je \xc5\xa1tudiral na gra\xc5\xa1ki univerzi in postal leta 1842 doktor teologije, nato predaval tri semestre dogmati\xc4\x8dno teologijo na teolo\xc5\xa1ki fakulteti v Gradcu. Ker ni dobil stalne profesure teologije (ponujeno mesto profesorja pastoralke pa je odklonil) je postal vikar na Ptuju._NEWLINE_Leta 1845 je prevzel \xc5\xbeupnijo v Mali Nedelji za pokojnim Antonom Kremplom, kateri je bil njegov vzornik in prijatelj, v njegovi oporoki je bilo zapisano, da zapusti vinograd in dva travnika svojemu nasledniku s pogojem da je ta slovenski domorodec, kar je takrat pomenilo narodnega buditelja. Sodnik ki je izvr\xc5\xa1eval oporoko je ugotovil da Vogrin ustreza Kremplovi poslednji \xc5\xbeelji. S sodno listino mu je izro\xc4\x8dil zapu\xc5\xa1\xc4\x8dino, kar potrjuje, da je bil Lovro Vogrin sodno spoznan za slovenskega domoljuba in narodnega buditelja. _NEWLINE_Leta 1853 je bil prestavljen k Sv. Juriju ob \xc5\xa0\xc4\x8davnici in postal okro\xc5\xbeni dekan. Leta 1857 je bil imenovan za \xc5\xa1kofijskega komisarja cerkvenega in zakonskega sodi\xc5\xa1\xc4\x8da, katero je bilo prestavljeno k Sv. Juriju ob \xc5\xa0\xc4\x8davnici. Leta 1859 je \xc5\xa1kof A.M. Slom\xc5\xa1ek Vogrina imenoval za konzistoralnega svetnika, leta 1861 za kanonika in profesorja pastirne (pastoralne teologije) in katehistike oboje je predaval v sloven\xc5\xa1\xc4\x8dini na bogoslovnem u\xc4\x8dili\xc5\xa1\xc4\x8du v Mariboru._NEWLINE_Pokopan je bil na starem mestnem pokopali\xc5\xa1\xc4\x8du pri Ljudskem vrtu. Ko je Mestna ob\xc4\x8dina Maribor leta 1940 to pokopali\xc5\xa1\xc4\x8de dokon\xc4\x8dno zaprla, je organizirala njegovo ekshumacijo (tako kot tudi ekshumacijo drugih zaslu\xc5\xbenih mo\xc5\xbe, ki jih niso ekshumirali svojci) in pokop njegovih telesnih ostankov v novi skupni grobnici zaslu\xc5\xbenih mo\xc5\xbe v arkadah fran\xc4\x8di\xc5\xa1kanskega pokopali\xc5\xa1\xc4\x8da na Pobre\xc5\xbeju.\n_START_SECTION_\nDelo\n_START_PARAGRAPH_\nVogrin je zbiral podpise za peticijo o zedinjeni Sloveniji v Slovenskih goricah, ter podpise za odcepitev \xc5\xa1tajerskih slovencev od Sekovske \xc5\xa1kofije. Lovro Vogrin je napisal tudi prvi visoko\xc5\xa1olski u\xc4\x8dbenik v sloven\xc5\xa1\xc4\x8dini z naslovom "Pastirna".'